《次韵少蕴移竹于贾文元园二首 其二》
宋代·苏过

我公经纶手，胡为试盘根。忠言与嘉绩，有后期臧孙。

胸中五千卷，三岁不窥园。种德如川增，源深自潺湲。

遽辞承明庐，出备诸侯藩。仁风被草木，已觉棠阴繁。

此君况手植，伴公读书轩。未须劳越吟，寓目聊江村。

群豪争吐奇，和诗相劝敦。愧无峥嵘句，往继火陆浑。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。